หุ้นรับเหมาฯคึกงบแก้น้ำท่วมพุ่งดึงตปท.อยู่ไทย
หุ้นรับเหมาฯ วิ่งฉิว ผู้ประกอบการมองข้ามช็อต หลังจากนี้รัฐ-เอกชนทุ่มงบป้องกันน้ำท่วม สร้างความมั่นใจ ตปท.
20 ต.ค. 2554

หุ้นรับเหมาฯ วิ่งฉิว ผู้ประกอบการมองข้ามช็อต หลังจากนี้รัฐ-เอกชนทุ่มงบป้องกันน้ำท่วม สร้างความมั่นใจ ตปท.
นักลงทุนแห่เก็งกำไรหุ้นรับเหมาก่อสร้าง ส่งผลให้ราคาปรับตัวขึ้นสวนทางตลาดโดยรวมที่ลดลงแรง โดยคาดหวังว่ากำไรสุทธิจะเติบโตขึ้นมากในอนาคตจากงานที่จะล้นมือหลังน้ำลด เช่น หุ้นบริษัท อิตาเลียนไทย ดีเวล๊อปเมนต์ (ITD) ปิด 3.68 บาท เพิ่มขึ้น 0.22 บาท หรือ 6.36% บริษัท เนาวรัตน์พัฒนาการ (NWR) ปิด 0.58 บาท เพิ่มขึ้น 0.06 บาท หรือ 11.54% 
นายวัชรภัทร วัชราภัย ผู้จัดการทั่วไป NWR กล่าวว่า ธุรกิจรับเหมาฯ จะได้อานิสงส์จากน้ำท่วมในระยะยาว เพราะเชื่อว่าหลังจากนี้ทั้งภาครัฐและเอกชนจะต้องมีการใช้งบประมาณเพิ่มมากขึ้นเพื่อป้องกันน้ำท่วม ไม่เช่นนั้นจะทำให้นักลงทุนต่างชาติขาดความเชื่อมั่นและย้ายฐานการผลิตไปประเทศอื่นถ้าไม่มีแผนป้องกันน้ำที่ดีพอ 
สำหรับการซ่อมแซมที่อยู่อาศัยไม่น่าจะถึงมือบริษัทขนาดใหญ่ แต่จะเป็นผู้รับเหมาท้องถิ่นมากกว่า
ด้านหุ้นนิคมอุตสาหกรรมที่ราคาปรับขึ้นก่อนหน้านี้ เช่น บริษัท อมตะ คอร์ปอเรชัน (AMATA) และบริษัท ไทยพัฒนาโรงงานอุตสาหกรรม (TFD) เริ่มปรับตัวลงหลังจากนักลงทุนไม่แน่ใจว่าจะผ่านพ้นวิกฤตน้ำท่วมได้หรือไม่ หลังนิคมฯ นวนครจมน้ำลง